KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi muiden kuin ihmisravinnoksi tarkoitettujen eläinten sivutuotteiden terveyssäännöistä

1. Tausta

Ehdotus toimitetaan Euroopan parlamentille ja neuvostolle (KOM(2000) 574 lopullinen 2000/0259 COD): // 19.10.2000

Talous- ja sosiaalikomitea antaa lausunnon: // 26.4.2001

Euroopan parlamentti antaa lausunnon ensimmäisessä käsittelyssä: // 12.6.2001

Yhteinen kanta hyväksytään: // 20.11.2001

2. Komission ehdotuksen tarkoitus

Ensimmäisen ehdotuksen keskeisenä tavoitteena on kieltää eräiden eläimistä saatavien sivutuotteiden (erityisesti kuolleiden eläinten ja hävitettäväksi määrätyn eläinperäisen aineksen) kierrätys eläinten ravintoketjuun. Ainoa raaka-aine, jonka käyttö eläinten rehun tuotannossa on sallittu, tulee olemaan ihmisravinnoksi kelpaaviksi katsotuista eläimistä saatu aines.

Lisäksi ehdotuksessa

- esitetään joukko vaihtoehtoisia eläinten sivutuotteiden käyttö- tai hävittämismenetelmiä

- vahvistetaan eläinten sivutuotteiden valvontaa ja jäljitettävyyttä koskevia sääntöjä

- luodaan yhteys yhteisön ympäristölainsäädäntöön

- luodaan uudet lainsäädäntöpuitteet eläinten sivutuotteiden alalle

- yksinkertaistetaan voimassa olevaa yhteisön lainsäädäntöä luomalla konsolidoitu säädös, jossa käsitellään kaikkia muita kuin ihmisravinnoksi tarkoitettuja eläinten sivutuotteita.

3. Yhteistä kantaa koskevat huomautukset

3.1. Yleisiä huomioita yhteisestä kannasta

Neuvostossa määräenemmistöllä hyväksytyllä yhteisellä kannalla ei muuteta ehdotetun asetuksen perustavoitteita, ja siihen on sisällytetty suurin osa Euroopan parlamentin ensimmäisessä käsittelyssä hyväksymistä tarkistuksista. Osa tarkistuksista on otettu mukaan sellaisinaan ja osa on muotoiltu uudelleen, jotta on päästy kaikkia jäsenvaltiota tyydyttävään ratkaisuun. Euroopan parlamentin ja komission välillä ei kuitenkaan ole mielipide-eroja asetuksen perusperiaatteista. Yleinen yksimielisyys vallitsee erityisesti seuraavista seikoista:

- periaate ainoastaan ihmisravinnoksi kelpaavista eläimistä saatujen sivutuotteiden käyttämisestä rehun raaka-aineena

- lajinsisäistä uudelleenkäyttöä koskeva kielto

- tarve tiukentaa joitakin säännöksiä eläinten sivutuotteiden valvonnan ja jäljitettävyyden parantamiseksi

- tarve lisätä asetuksen joustavuutta, jotta lainsäädäntöä voidaan mukauttaa teknisen kehityksen ja uusien tieteellisten tietojen perusteella ja erityisolosuhteissa.

Yhteiseen kantaan ei ole sisällytetty joitakin Euroopan parlamentin tarkistuksia, joita komissiokaan ei tukenut.

Neuvosto hyväksyi yhteisen kannan määräenemmistöllä. Kaksi jäsenvaltiota äänesti vastaan, koska asetuksella ei nimenomaisesti kielletä prosessoidun eläinproteiinin ja rasvojen käyttöä rehussa ja koska asetuksella kielletään ruokajätteen käyttö eläinten ruokinnassa.

3.2. Erityisiä huomioita yhteisestä kannasta

3.2.1. Rehut

Neuvosto on samaa mieltä Euroopan parlamentin kanssa lajinsisäisen uudelleenkäytön kieltämisestä.

Yhteisessä kannassa esitetään mahdollisuutta poiketa edellä mainitusta kiellosta, jotta voitaisiin sallia kalojen ruokinta kalajauholla ja turkiseläinten ruokinta turkiseläimistä saaduilla tuotteilla. Poikkeus voidaan myöntää ainoastaan tieteellisen lausunnon perusteella.

Komissio voi tukea yhteistä kantaa. Komissio kuitenkin katsoo, että kalatalouteen kohdistuva mahdollinen riski aiheutuu saman lajin kaupallisesti viljellyistä kaloista peräisin olevan kalajätteen uudelleenkäytöstä. Komissio haluaa selventää, että yhteisen kannan 22 artiklan 1 kohdan a alakohdassa säädettyä kieltoa sovelletaan lajikohtaisesti eikä sitä näin ollen sovelleta kalajauhon antamiseen viljellyille kaloille, jos jauho on peräisin eri lajin kaloista.

3.2.2. Ruokajäte

Neuvosto on samaa mieltä Euroopan parlamentin kanssa siitä, että asetuksessa olisi säädettävä ruokajätteen käytöstä ja hävittämisestä. Tämän vuoksi ruokajäte on sisällytetty asetuksen soveltamisalaan, mutta vain silloin, kun se on tarkoitettu erityistarkoituksiin. Näin pyritään välttämään päällekkäisyydet ympäristölainsäädännön kanssa tai biologisesti hajoavaa jätettä koskevien uusien ympäristösääntöjen kehittämisen kanssa. Ehdotuksessa esitetään ruokajätteen määritelmä. Siihen sisältyvät kotitalouksien keittiöjätteet, jotta se olisi johdonmukainen klassista sikaruttoa koskevan lainsäädännön kanssa, jonka neuvosto hyväksyi 23. lokakuuta 2001. Ehdotuksessa selvennetään, että kansainvälisistä kuljetuksista peräisin oleva ruokajäte kuuluu korkeimpaan riskiluokkaan 1 ja että se on hävitettävä voimassa olevan yhteisön lainsäädännön vaatimusten mukaisesti.

Neuvosto ei kuitenkaan hyväksy Euroopan parlamentin tarkistusta 102 eikä osaa tarkistuksesta 103, joiden tarkoituksena on sallia edelleen ruokajätteiden käyttö ruokintaan.

Komissio tukee edellä esitettyä yhteistä kantaa. Ruokajätteellä ruokinnan osalta on huomattava, että ensinnäkin käytäntö on vastoin lajinsisäistä uudelleenkäyttöä koskevaa kieltoa ja rehun ainesosien täyttä jäljitettävyyttä koskevaa vaatimusta, joita molempia parlamentti on vaatinut voimakkaasti. Toiseksi hiljattainen dioksiinikriisi ja suu- ja sorkkatautiesiintymät osoittavat riittävällä tavalla, miksi tällainen ruokintakäytäntö ei ole asianmukainen. On huomattava, että yhteisessä kannassa ei suljeta pois elintarviketeollisuudesta peräisin olevan ruokajätteen käyttöä eläinten rehuksi, jos näiden tuotteiden jäljitettävyys voidaan varmistaa. Avoimuuden, selvyyden ja oikeusvarmuuden vuoksi kiellon voimaantulopäivän olisi oltava sama kuin klassista sikaruttoa koskevassa säädöksessä asetettu päivämäärä (eli 31. lokakuuta 2002).

3.2.3. Ristikontaminaatio

Neuvosto on samaa mieltä Euroopan parlamentin kanssa siitä, että on tarpeen ottaa käyttöön uusia ja tiukempia vaatimuksia ristikontaminaation välttämiseksi.

Komissio tukee edellä esitettyä neuvoston kantaa.

3.2.4. Jäljitettävyys

Neuvosto katsoo Euroopan parlamentin tavoin, että on otettava käyttöön lisävaatimuksia tuotteiden jäljitettävyyden parantamiseksi tai komission ehdotuksessa esitettyjen jäljitettävyyttä koskevien vaatimusten vahvistamiseksi. Neuvosto ei kuitenkaan hyväksynyt vaatimusta luokkiin 1 ja 2 kuuluvien käsittelemättömien sivutuotteiden merkitsemisestä, koska merkintöjen tekeminen ruhoihin tai lantaan ei tuo lisäetuja eikä se ole käytännössä toteutettavissa.

Komissio voi hyväksyä neuvoston kannan, koska luokkaan 1 kuuluvan käsittelemättömän aineksen, kuten erikseen määritellyn riskiaineksen, merkitsemisestä säädetään jo TSE:itä käsittelevässä asetuksessa (EY) N:o 999/2001 eikä märehtijöiden ruhoon tehtäviä lisämerkintöjä koskeva vaatimus olisi yhdenmukainen hiljattain hyväksytyn TSE-asetuksen kanssa, jossa poiketaan tästä vaatimuksesta. On huomattava, että merkintää koskevista lisäsäännöistä, myös mahdollisuudesta soveltaa merkintää muihin raaka-aineisiin, voidaan säätää asetuksen liitteessä II esitetyn komiteamenettelyn mukaisesti.

3.2.5. Polttolaitokset/Hävittämismenetelmien tarkistus

Neuvosto on samaa mieltä Euroopan parlamentin kanssa siitä, että sellaisille polttolaitoksille, jotka eivät kuulu jätteenpoltosta annetun direktiivin 2000/76/EY soveltamisalaan, on asetettava kansanterveyteen liittyvät vaatimukset, ja että on otettava käyttöön lainsäädännöllinen mahdollisuus tarkistaa hyväksyttyjä hävitysmenetelmiä uusien tieteellisten tietojen perusteella.

Komissio tukee edellä esitettyä neuvoston kantaa.

3.2.6. Hautaamista ja polttamista koskeva poikkeus

Neuvosto katsoo Euroopan parlamentin tavoin, että on säädettävä ruhojen ja erikseen määritellyn riskiaineksen hautaamista ja polttamista koskevasta poikkeuksesta vaikeapääsyisillä alueilla ja kun kyseessä on laajalle levinnyt eläinkulkutauti, jos on olemassa terveysriskien leviämisen vaara tai jos hävittämislaitokset ylikuormittuvat

Komissio voi hyväksyä neuvoston kannan.

3.2.7. Renderoidut rasvat, rasvajohdannaiset ja lannoitteet

Neuvosto on Euroopan parlamentin kanssa samaa mieltä siitä, että on kiellettävä luokkaan 2 kuuluvasta aineksesta saatujen renderoitujen rasvojen käyttö rasvajohdannaisten valmistuksessa kosmetiikka- ja lääketeollisuutta varten. Neuvosto ei kuitenkaan hyväksy parlamentin tarkistusta 88, jolla pyritään rajoittamaan märehtijöiden rasvan tuontia TSE-riskin vuoksi, koska asiasta säädetään TSE:itä koskevassa asetuksessa (EY) N:o 999/2001.

Neuvosto katsoo myös, että asetuksessa olisi annettava erityissäännöksiä luokkaan 2 kuuluvasta aineksesta tuotettujen orgaanisten lannoitteiden, maanparannusaineiden ja rasvajohdannaisten markkinoille saattamisesta ja tuonnista. Odoteltaessa tällaisten, tieteellisten tietojen perusteella annettavien sääntöjen hyväksymistä jäsenvaltiot voivat edelleen soveltaa kansallista lainsäädäntöään.

Komissio voi hyväksyä neuvoston kannan.

3.2.8. Vienti ja kauttakulku

Neuvosto katsoo Euroopan parlamentin tavoin, että on kiellettävä luokkaan 1 ja 2 kuuluvan aineksen vienti. On kuitenkin huomattava, että metsästysmuistoja, jotka on saatu luokkaan 1 kuuluvasta aineksesta, sekä lantaa ja käsiteltyä lantaa, orgaanisia lannoitteita ja rasvajohdannaisia, jotka kuuluvat luokan 2 aineksiin tai on johdettu niistä, viedään tällä hetkellä kolmansiin maihin (ja tuodaan niistä) yhteisön lainsäädännössä vahvistetuin edellytyksin, jotka on muotoiltu uudelleen asetuksessa. Tämän vuoksi kompromissitekstissä täsmennetään, että tarkistukset voidaan hyväksyä, sanotun kuitenkaan rajoittamatta kyseisten tuotteiden vientiä. Neuvosto on samaa mieltä Euroopan parlamentin kanssa myös tarpeesta selventää, että tuotteiden markkinoille saattamista koskevia vaatimuksia sovelletaan myös niiden vientiin.

Lisäksi neuvosto hyväksyy sen, että asetuksessa olisi annettava vähimmäissäännöt yhteisön kautta tapahtuvaa tuotteiden kauttakuljetusta varten.

Komissio voi tukea neuvoston kantta.

3.2.9. Voimaantulopäivä

Neuvosto on samaa mieltä Euroopan parlamentin kanssa asetuksen aikaisemmasta voimaantulopäivästä ja siitä, että jäsenvaltioiden on toimitettava komissiolle raportti asetuksen soveltamisesta.

Komissio tukee neuvoston kantaa.

3.2.10. Muuta

Neuvosto on Euroopan parlamentin kanssa samaa mieltä myös seuraavista seikoista:

- luokkaan 3 kuuluvan käsittelemättömän aineksen kylmäsäilytys varastoinnin ja kuljetuksen aikana

- hormonilääkitystä saaneista eläimistä saatua raaka-ainetta sisältävän lemmikkieläinten tuontiravinnon merkintävaatimukset

- selvitetään mahdollisuutta hyväksyä lannalle vastaava käsittelymenetelmä tieteellisten tietojen perusteella; neuvosto pitää kuitenkin ennenaikaisena viittausta vastaavuustaulukkoon ennen tiedekomitean arviointia, joten taulukkoon viittaavaa tarkistuksen 92 kohtaa ei ole otettu huomioon; neuvosto ei myöskään ole ottanut huomioon tarkistuksesta 62 sitä osaa, jossa jätetään kiinteä tai hajonnut lanta laitumellelevittämiskiellon ulkopuolelle; lanta on kaikissa muodoissaan jo jätetty kiellon ulkopuolelle, eikä ole mitään perusteita sulkea hajonnutta lantaa valkuaisperäisen aineksen levittämistä laitumelle koskevien yleisten suuntaviivojen ulkopuolelle

- tiukemmat vaatimukset veren käytölle rehuissa

- useiden johdanto-osan kappaleiden, artiklojen ja liitteiden selkeyttäminen.

Lisäksi neuvosto on samaa mieltä seuraavista seikoista:

- on selvennettävä, että jäsenvaltiot voivat säännellä niiden tuotteiden tuontia ja markkinoille saattamista, joista ei säädetä asetuksen liitteissä VII ja VIII

- on säädettävä joustavammista lannansiirroista

- on sallittava uhanalaisten haaskaeläinten ruokkiminen kuolleiden eläinten raadoilla komission antamien sääntöjen mukaisesti

- on tehtävä joukko toimituksellisia muutoksia asetuksen selkiyttämiseksi.

Neuvoston kompromissiratkaisuun ei ole hyväksytty joitakin Euroopan parlamentin tarkistuksia, jotka liittyvät johdanto-osan eri kappaleisiin, koska asetuksessa ei ole niihin liittyvää säännöstä, ne eivät ole yhdenmukaisia säännösten kanssa (tarkistukset 3, 4, 6, 10 ja 12) tai ne ovat virheellisiä (tarkistus 11).

Komissio ei vastusta edeltävää. Se kuitenkin tukee Euroopan parlamentin tarkistuksen 11 sitä osaa, jolla halutaan poistaa viittaus tuottavuuden lisäämiseen.

4. Päätelmä

Komissio tukee puheenjohtajavaltion ehdotusta yhteiseksi kannaksi, joka hyväksyttiin neuvostossa määräenemmistöllä.

5. Komission lausumat

Komission lausumat, jotka se esitti maatalousneuvostossa 19. kesäkuuta 2001, ovat tämän tiedonannon liitteenä.

LIITE

KOMISSION LAUSUMAT

12 artikla (jätteenpolttoa koskevan direktiivin 2000/76/EY tulkinta)

Komissio antaa kuuden kuukauden kuluttua direktiivin antamisesta direktiivin 2000/76/EY 2 artiklan a kohdan vii alakohdan tulkintaa koskevat ohjeet selventääkseen kyseisen direktiivin soveltamisalaa eläimistä saatavien sivutuotteiden hävittämisen osalta, esimerkiksi laillista mahdollisuutta erityisen riskiaineksen hävittämiseen pienen kapasiteetin polttolaitoksissa, ja harkitsee pitkän aikavälin lähestymistapaa. Lisäksi komissio tarkastelee samana kautena spongiformista enkefalopatiaa käsittelevän itsenäisen neuvoa-antavan komitean (SEAC) arviointia kyseisen aineksen hävittämiseen käytettäviin pieniin polttolaitoksiin mahdollisesti liittyvistä riskeistä.

22 artikla (lajinsisäistä uudelleenkäyttöä koskeva kielto)

Ennen asetuksen antamista komissio pyytää tieteellisen ohjauskomitean lausuntoa siitä, onko kalaperäisen rehun antaminen viljellyille kaloille ja turkiseläimistä peräisin olevan rehun antaminen turkiseläimille riski eläinten tai ihmisten terveydelle. Mikäli tieteellisen ohjauskomitean lausunnon mukaan riskejä ei ole, komissio ehdottaa 33 artiklan 2 kohdan menettelyä noudattaen mahdollisimman pian poikkeusta, jonka ansiosta tällaista käytäntöä voitaisiin jatkaa.

24 artikla (erikseen määriteltyä riskiainesta sisältävien märehtijöiden ruhojen hautaaminen ja polttaminen)

Komissio pyrkii kaikin tavoin tekemään varhaisessa vaiheessa ehdotuksia, jotta 24 artiklan täytäntöönpanoa koskevat yksityiskohtaiset järjestelyt voitaisiin hyväksyä tieteellisen lausunnon perusteella. Ehdotuksissa määritellään tieteellisen lausunnon perusteella turvalliset menetelmät eläinten sivutuotteiden, myös tarttuvaa spongiformista enkefalopatiaa (TSE) sisältävän aineksen, polttamiselle ja hautaamiselle. Tarvittaessa järjestelyissä määrätään, että polttaminen ja hautaaminen on suoritettava siten, että direktiivin 75/442/ETY 4 artiklassa mainitut muutetut tavoitteet saavutetaan.

32 artikla (siirtymätoimenpiteet)

Komissio ehdottaa siirtymätoimenpidettä, jos se on perusteltu ja asianmukainen, jotta asetuksen mukaisiin, erityisesti pienen kapasiteetin polttolaitoksia ja käsittelylaitoksia koskeviin uusiin vaatimuksiin olisi aikaa sopeutua.

23 artikla (haaskaeläinten ruokintaa koskeva poikkeus)

Komissio ehdottaa komiteamenettelyn mukaisesti asianmukaisia sääntöjä luokkaan 1 kuuluvan aineksen käyttämiseen haaskaeläinten ruokinnassa 23 artiklan mukaisesti sekä vastaavia muutoksia TSE-asetuksen liitteeseen.

Liitteet VII ja VIII (kauppa ja tuonti)

Komissio tarkistaa kauppaa ja tuontia koskevat yksityiskohtaiset säännöt jäsenvaltioilta saatujen huomautusten perusteella ja ehdottaa tarvittaessa komiteamenettelyjen mukaisten teknisten muutosten hyväksymistä mahdollisimman pian asetuksen voimaantulon jälkeen.